《巾山行同王监簿作》
宋代·舒岳祥

皇华真人游海东，云行急疾去若风。
蜺旌羽节追不及，飘遥双帻堕碧空。
六丁六甲不得取，化作两峰撑青红。
至今八面各变态，隐见有无横复纵。
或说苍龙从海度，潮落江乾不能去。
两角峥嵘云护之，身伏泥沙惟脊露。
雷鸣电作定腾霄，铁锁横江截归路。
老胡说法欲降龙，又恐钵盂藏不住。
故将两塔压其巅，击鼓撞钟警朝暮。
有时风雨响空岩，僧坐堂中生畏怖。
惟有江平月照时，付与诗人题好句。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。